A BIZOTTSÁG 1104/2006/EK RENDELETE
(2006. július 18.)
a bizalmas adatokhoz való tudományos célú hozzáférés tekintetében a közösségi statisztikákról szóló 322/97/EK tanácsi rendelet végrehajtásáról szóló 831/2002/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi statisztikákról szóló, 1997. február 17-i 322/97/EK tanácsi rendeletre (1) és különösen annak 17. cikke (2) bekezdésére és 20. cikke (1) bekezdésére,
mivel:
(1)
A 831/2002/EK bizottsági rendelet (2) tudományos célú statisztikai következtetések levonásának lehetővé tétele érdekében meghatározza a közösségi hatósághoz továbbított bizalmas adatokhoz történő hozzáférés engedélyezésének feltételeit. Felsorolja a hatálya alá tartozó különböző felméréseket és adatforrásokat.
(2)
A kutatók és általában a tudományos közösség részéről növekszik az igény arra, hogy tudományos célból a keresetszerkezeti felmérésből származó bizalmas adatokhoz is hozzáférjenek. A keresetszerkezeti felmérés a strukturális keresetfelvételi statisztikákról és a munkaerőköltség-felvételi statisztikákról szóló, 1999. március 9-i 530/1999/EK tanácsi rendelet (3) alapján négyévente összegyűjtött, EU-szintű harmonizált strukturális adatokat tartalmaz a bruttó keresetről, a fizetett órák számáról és az éves fizetett szabadság időtartamáról. Ezen bizalmas adatokhoz való hozzáférés nagymértékben elősegítené az egyének keresetéről és azoknak a munkáltató jellegével való összefüggéséről szóló kutatást. Ezért a 831/2002/EK rendeletben szereplő felsorolást ezen felméréssel ki kell egészíteni.
(3)
Az e rendeletben foglalt intézkedések összhangban vannak a statisztikai adatok bizalmas kezelésével foglalkozó bizottság véleményével,
ELFOGADTA EZT A RENDELETET:
1. cikk
A 831/2002/EK rendelet a következőképpen módosul:
1.
Az 5. cikk (1) bekezdése helyébe a következő szöveg lép:
„(1) A közösségi hatóság hivatali helyiségeiben engedélyezheti a hozzáférést az alábbi felmérésekből vagy statisztikai adatforrásokból származó bizalmas adatokhoz:
-
közösségi háztartási panel,
-
munkaerő-felmérés,
-
közösségi innovációs felmérés,
-
szakmai továbbképzési felmérés,
-
keresetszerkezeti felmérés.
Az adatszolgáltató nemzeti hatóság kérésére azonban az adott kutatási projekthez szükséges, az említett nemzeti hatóságtól származó adatokhoz való hozzáférés megtagadható.”
2.
A 6. cikk (1) bekezdése helyébe a következő szöveg lép:
„(1) A közösségi hatóság kiadhatja az alábbi felmérésekből vagy statisztikai adatforrásokból származó, névtelen mikroadatokat:
-
közösségi háztartási panel,
-
munkaerő-felmérés,
-
közösségi innovációs felmérés,
-
szakmai továbbképzési felmérés,
-
keresetszerkezeti felmérés.
Az adatszolgáltató nemzeti hatóság kérésére azonban az adott kutatási projekthez szükséges, az említett nemzeti hatóságtól származó adatokhoz való hozzáférés megtagadható.”
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 18-án.